Samsung Galaxy On6 को इस हफ्ते की शुरुआत में लॉन्च किया गया था। इस फोन के ज़रिए Samsung मिडरेंज सेगमेंट में अपनी दावेदारी मजबूत करने की कोशिश कर रही है जहां पर हाल के दिनों में चीनी कंपनियों का दबदबा रहा है। Galaxy On6 भी हाल के अन्य किफायती Samsung स्मार्टफोन की तरह इनफिनिटी डिस्प्ले डिज़ाइन के साथ आता है। स्क्रीन का आस्पेक्ट रेशियो 18.5:9 है। इस फोन में सेल्फी फ्लैश, फेस अनलॉक और सुपर एमोलेड पैनल दिए गए हैं। कागज़ी तौर पर ये फीचर लुभावने लगते हैं, लेकिन सैमसंग गैलेक्सी ऑन6 के लिए चुनौतियां भी बड़ी हैं। इस कीमत में फोन की भिड़ंत लोकप्रिय Xiaomi Redmi Note 5 Pro और हाल ही में लॉन्च किए गए Moto G6 से है। 5 जुलाई से शुरू होने वाली इस फोन की पहली सेल से पहले हमने आपकी सुविधा के लिए कीमत, स्पेसिफिकेशन और फीचर के आधार पर Samsung Galaxy On6 की तुलना रेडमी नोट 5 प्रो और मोटो जी6 से की है।